NORMATIVA DE MOBILITAT D'ESTUDIANTS DE LA UNIVERSITAT D'ALACANT. - Butlletí Oficial Universitat d'Alacant



[Ir a contenido](#contenido-pagina)



Barra Sede Electrónica, correo y UACloud

[Universidad de Alicante / Universitat d'AlacantUniversidad de Alicante](https://www.ua.es/es)
==============================================================================================

Menú
 Leer

Cerrar menú

* [Sede Electrónica](https://seuelectronica.ua.es/)
* [Webmail](https://www1.webmail.ua.es/login0.php3?idi=es)
* [UACloud CV](https://cvnet.cpd.ua.es/uacloud/home/indexVerificado)

Sede Electrónica, correo y UACloud en el móvil



Selector de idiomas

* [Idioma](#)
  + [Español](/es/acuerdo/1615)
  + [Valencià](/va/acuerdo/1615)






Selector de idioma

Leer

* [Español](/es/acuerdo/1615)
* [Valencià](/va/acuerdo/1615)

Selector de idiomas





Sede Electrónica, correo y UACloud

[![Universitat d'Alacant](https://web.ua.es/secciones-ua/images/layout/logo-ua.jpg)](https://www.ua.es/va/index.html)

* [Seu Electrònica](https://seuelectronica.ua.es/)
* [Webmail](https://www1.webmail.ua.es/login0.php3?idi=va)
* [UACloud CV](https://cvnet.cpd.ua.es/uacloud/home/indexVerificado)





NORMATIVA DE MOBILITAT D'ESTUDIANTS DE LA UNIVERSITAT D'ALACANT.[Butlletí Oficial Universitat d'Alacant](/ca/Publicacion)
=========================================================================================================================

Secretaria General

Butlletí Oficial Universitat d'Alacant





NORMATIVA DE MOBILITAT D'ESTUDIANTS DE LA UNIVERSITAT D'ALACANT.

Data d'aprovació
:   27/10/2010

Data de publicació
:   05/11/2010

Òrgan competent
:   Consell de Govern

Secció
:   DISPOSICIONS GENERALS

* [Anàlisi](#analisis)

* [Ver acuerdo en formato **PDF**](/pdf.asp?pdf=1615.pdf)
* Comparteix acuerdo en redes sociales
  + [Enviar sumario por 



    Correu](mailto:?subject=BOUA&body=https://www.boua.ua.es/va/acuerdo/1615)
  + [Compartir acuerdo en 

    Facebook](https://www.facebook.com/sharer.php?u=https://www.boua.ua.es/va/acuerdo/1615)
  + [Compartir acuerdo en 

    X](https://twitter.com/intent/tweet?via=UA_Universidad&text=NORMATIVA DE MOBILITAT D'ESTUDIANTS DE LA UNIVERSITAT D'ALACANT.&url=https://www.boua.ua.es/va/acuerdo/1615)

**Títol:** NORMATIVA DE MOBILITAT D'ESTUDIANTS DE LA UNIVERSITAT D'ALACANT.

**Secció:** DISPOSICIONS GENERALS

**Òrgan:** Consell de Govern

**Data d'aprovació:** dimecres, 27 d'octubre de 2010

NORMATIVA DE MOBILITAT D'ESTUDIANTS DE LA UNIVERSITAT D'ALACANT.

EXPOSICIÓ DE MOTIUS

L'entrada en vigor dels nous plans d'estudis i la consideració de la mobilitat dels estudiants com un dels objectius explícits de la configuració de l'Espai Europeu d'Educació Superior fan necessària, després d'una dècada d'experiència, una nova regulació d’aquesta matèria, que dote de marc normatiu i suport institucional l'alumnat que, a l'empara d'un programa de mobilitat o conveni subscrit per la Universitat d'Alacant, curse part dels seus estudis en una altra universitat o institució d'ensenyament superior.

Així mateix, l’increment constant del nombre d'estudiants que volen cursar un període d'estudis en la UA aconsella regular amb claredat els criteris generals d'admissió, permanència i reconeixement dels estudis.

L'objectiu d'aquesta normativa és permetre l'increment de la mobilitat i millorar-ne la qualitat, establint les condicions de participació de l'alumnat i els criteris per a reconèixer els crèdits cursats en altres universitats a través de procediments simplificats i flexibles.

I. OBJECTE I ÀMBIT D'APLICACIÓ

1. Aquesta normativa té per objectiu: a) Establir les competències dels diferents nivells de l'organització que participen en la gestió de la mobilitat d'estudiants. b) Fixar els criteris per a la signatura de convenis o acords de mobilitat que la sustenten. c) Regular el reconeixement de crèdits cursats en programes de mobilitat. d) Regular els procediments de selecció, adjudicació de places i gestió de la mobilitat. e) Recollir els drets i obligacions de l'alumnat.

2. Aquesta normativa és aplicable: a) Als programes Erasmus i SICUE, la regulació dels quals completa, en l’àmbit de competències de la UA. b) Als Programes propis de la UA, siguen de gestió centralitzada o dels centres. c) A la mobilitat no regulada en programes.

3. D'altra banda, és aplicable: a) A l'alumnat matriculat en la UA que participe en programes de mobilitat. b) A l'alumnat de la UA que faça estades en altres universitats fora de programa, però sota la tutela de la UA. c) A l'alumnat que curse en la UA un període d'estudis, en virtut d'un programa de mobilitat o d'un conveni o acord institucional al qual no li siga aplicable la normativa general d'accés per a l'obtenció d'un títol oficial o propi.

II. COMPETÈNCIES

4. Correspon al vicerectorat amb competències en relacions internacionals, en col·laboració amb el secretariat corresponent i l'Oficina de Mobilitat:

a) Determinar la participació de la UA en els programes de mobilitat, vetlar pel compliment de l'acordat per a cada programa, garantir la qualitat del procés formatiu i salvaguardar els drets de l'alumnat.

b) Publicar i gestionar les convocatòries per a la participació de l'alumnat en els diferents programes, i fixar en cada convocatòria els criteris concrets d'accés.

c) Assegurar el compliment de la normativa sobre el requisit lingüístic en els programes que el requerisquen.

d) Seleccionar, amb la col·laboració dels centres i aplicant els criteris que estableix aquesta Normativa, l'alumnat que participe en programes de mobilitat.

e) Vetlar per l'aplicació dels criteris de reconeixement de crèdits recollits en aquesta Normativa.

f) Assegurar la inserció de l'alumnat acollit, oferint informació i assessorament, gestionant la seua matrícula i vetlant en tot moment pel reconeixement dels seus drets.

g) Elaborar i signar les certificacions acadèmiques de l'alumnat acollit en el Programa Erasmus i en el Programa Propi.

h) En matèria de convenis i acords, les competències especificades en el capítol III.

5. Correspon als centres, a través dels seus vicedegans, sotsdirectors o coordinadors de mobilitat, o al direcció del CEDIP per als estudis de postgrau que no gestionen els centres, i en col·laboració amb les secretaries de centres:

a) Elaborar anualment els criteris per al reconeixement de crèdits.

b) Assessorar l'alumnat de la UA sobre el programa d'estudis que cursarà en la institució d'acollida.

c) Signar els acords d'aprenentatge de l'alumnat dels seus centres.

d) Elaborar i signar les certificacions acadèmiques de l'alumnat acollit en el Programa SICUE.

e) Adaptar, aplicant les taules oficials de correspondències, les qualificacions de l'alumnat de la UA obtingudes en altres universitats i incorporar-les al seu expedient.

f) Signar les actes de l'alumnat de la UA.

g) Assessorar l'alumnat acollit i vetlar per la seua incorporació als estudis.

h) En matèria de convenis i acords, les competències especificades en el capítol III.

6. Els centres podran promoure programes de mobilitat propis quan responguen a interessos particulars de les titulacions que gestionen. Aquesta normativa serà aplicable a aquests programes en tot el que es refereix a signatura de convenis i acords, reconeixement de crèdits i drets i obligacions de l'alumnat. Serà competència dels centres la convocatòria, la gestió i el finançament d'aquests programes, en coordinació amb el vicerectorat amb competències en relacions internacionals.

III. ACORDS I CONVENIS DE MOBILITAT

Definicions

Es consideren acords aquells que es facen en el marc dels programes Erasmus i SICUE, i que determinen l'àrea, l'estudi, el nivell, el nombre i la durada de les places acordades entre les universitats.

Es consideren convenis de mobilitat o intercanvi el convenis bilaterals que tenen per objectiu la mobilitat d'estudiants, segons les condicions establides per les universitats signatàries. Estan regulats per la normativa pròpia de la UA i són aprovats pel Consell de Govern.

Es denomina Acord Acadèmic o Contracte d'Estudis (Learning Agreement) el document que especifica les assignatures que l'alumnat cursarà en la universitat de destinació i per quines seran reconegudes. S'emplena una vegada finalitzat el procés de selecció i adjudicades les places, i és signat pels coordinadors acadèmics de les universitats d'origen i destinació, i l'estudiant.

III.1. Acords

7. La signatura d'un acord podrà ser proposada tant pel vicerectorat amb competències en relacions internacionals com pels centres. Quan la iniciativa corresponga als centres, només podran fer-ho a través dels seus degans, directors, vicedegans o sotsdirectors amb competències en relacions internacionals. Correspon al vicerectorat donar el vistiplau a les propostes dels centres, tramitar-los i signar-los. Quan la proposta sorgisca del vicerectorat, informarà els centres.

El vicerectorat podrà rebutjar la proposta dels centres de nous acords i cancel·lar els vigents, amb un informe previ als centres, quan no responguen als interessos de la UA, siga perquè no compleixen els requisits d'equilibri en els intercanvis d'estudiants o professors, siga perquè no respecten els drets reconeguts a l'alumnat.

III.2. Convenis

8. Pel seu caràcter específic, i ateses les obligacions especials assumides, la Normativa de convenis de la UA haurà d'incorporar una regulació especial per a la tramitació i aprovació dels convenis de mobilitat o intercanvi. Encara que la iniciativa provinga dels centres, aquests convenis seran proposats, perquè els aprove el Consell de Govern, exclusivament pel vicerectorat amb competència en relacions internacionals, incorporaran en les seues clàusules els principis d'aquesta Normativa i fixaran els criteris per al reconeixement de crèdits.

9. Els terminis per a l'entrada en vigor de nous acords o convenis, atesos els efectes que tenen sobre l'oferta de places en les convocatòries dirigides a l'alumnat, es fixaran amb l’antelació suficient per a cada programa.

IV. RECONEIXEMENT I TRANSFERÈNCIA DE CRÈDITS

10. La Normativa de reconeixement i transferència de crèdits en estudis oficials de la UA (BOUA 5 d'octubre de 2009), en el seu article 8, estableix que l'alumnat que participe en programes de mobilitat nacionals o internacionals o ho faça a través de convenis interuniversitaris subscrits per a aquesta finalitat per la UA, tindrà dret al reconeixement complet de tot el cursat i superat en la universitat de destinació, sempre que s'haja incorporat al seu Acord Acadèmic / Contracte d'Estudis (Learning Agreement). ja que el compromís de reconeixement és previ i està recollit en la regulació dels programes o en els convenis bilaterals específics, aquest reconeixement no necessita l'aprovació posterior de les comissions de reconeixement i transferència d'universitat o centre.

11. Totes les assignatures dels plans d'estudis de la UA podran formar part dels acords acadèmics i ser computades per altres cursades en programes de mobilitat a l'efecte de reconeixement de crèdits. Únicament podran ser excloses aquelles que, pel fet d’incorporar coneixements específics, no puguen ser considerades equivalents a altres pertanyents als plans d'estudis de les universitats sòcies. La Comissió de Reconeixement i Transferència de Crèdits d'Universitat determinarà la llista d'assignatures que hagen de ser excloses a aquests efectes. A més, i sense que això afecte el reconeixement d’altres assignatures de caràcter bàsic i obligatori, totes les assignatures de les universitats sòcies podran ser considerades extensió de l’oferta d’assignatures optatives dels plans d’estudi de la UA, de manera que, si així ho contempla l’Acord Acadèmic / Contracte d’Estudis, podran ser incorporades a l’expedient de l’estudiant i els seus crèdits es computaran per al càlcul del total de crèdits d’aquesta naturalesa necessaris per a l’obtenció del grau.

12. Cada centre, segons els acords signats per a les seues titulacions, elaborarà i publicarà anualment, abans de l'obertura de les convocatòries, els criteris per al reconeixement de crèdits en els seus plans d'estudis, amb indicació expressa de les universitats sòcies en les quals es poden cursar assignatures equivalents, de manera que l'alumnat, abans de sol·licitar la seua entrada a un programa, podrà fer una elecció raonada de destinació i planificar el seu programa d'estudis. Correspon a la Comissió de Centre de Reconeixement i Transferència de Crèdits aprovar aquests criteris.

13. En cas de falta de consens en la signatura de l'Acord Acadèmic / Contracte d'Estudis entre l'estudiant i el centre sobre l'aplicació de criteris de reconeixement, l'estudiant podrà recórrer davant del vicerectorat amb competències en relacions internacionals, que resoldrà sobre l'aplicació d'aquesta normativa i tindrà potestat per a signar l'acord acadèmic a través del secretariat corresponent.

14. En cas que, per imperatiu de les universitats sòcies, l'estudiant no puga cursar en la universitat de destinació el que s'ha recollit en el seu Acord Acadèmic i haja d'optar per assignatures alternatives no previstes prèviament, es procedirà en tot cas a la incorporació a l’acord acadèmic i al seu reconeixement per crèdits del seu pla d’estudis en la UA.

15. Els centres podran establir acords per al reconeixement íntegre d'un semestre o un curs complet amb les universitats sòcies.

16. No podran formar part de l'Acord Acadèmic / Contracte d'Estudis, amb finalitats de reconeixement, les assignatures que l'estudiant ja haja cursat en la UA i no haja superat.

17. A l'efecte de l'aplicació de la Normativa de permanència, qui participe en programes de mobilitat tindrà la mateixa consideració que la resta de l'alumnat de la UA.

V. MOBILITAT D'ESTUDIANTS DE LA UA

V.1. Requisits generals de l'alumnat

18. Per a participar en els programes, l'alumnat haurà de reunir aquests requisits:

a) Haver aprovat un mínim de seixanta (60) crèdits en la data especificada en la convocatòria del programa.

b) Estar matriculat en la UA en un pla d'estudis reconegut oficialment i que concloga amb l'obtenció d'un títol universitari oficial, tant en el moment de la inscripció en el programa com mentre dure aquest. En cada cas, la convocatòria específica anual establirà el nombre mínim de crèdits en el qual ha d'estar matriculat, que en cap cas podrà superar el nombre necessari per a l'obtenció del títol corresponent.

c) En els programes de mobilitat internacional, l'alumnat haurà d'acreditar el nivell de coneixement lingüístic que establisca la UA en cada moment amb la finalitat d'assegurar el procés d'aprenentatge en la universitat de destinació. Podrà ser exigible un nivell superior quan l’establisca la universitat de destinació o estiga recollit en els acords interuniversitaris.

V.2. Procediment de sol·licitud i selecció dels candidats

19. L'alumnat que reunisca els requisits esmentats en els apartats anteriors, així com els requisits específics regulats en les corresponents convocatòries de mobilitat, s’haurà d'inscriure a través del Campus Virtual, emplenant el formulari de sol·licitud, i lliurar tota la documentació addicional que es detalle en cada convocatòria.

20. Per a la selecció dels candidats s'aplicaran els criteris següents:

a) Nota mitjana obtinguda per l'estudiant en la data especificada en la convocatòria (màxim10 punts).

La nota mitjana de l'expedient acadèmic de cada estudiant es calcularà d'acord amb el que estableix l'article 5 del RD 1125/2003: suma dels crèdits qualificats a l'estudiant multiplicats cadascun pel valor de les qualificacions que corresponguen, d'acord amb el barem recollit en aquest RD, i dividida pel nombre de crèdits totals qualificats en el seu expedient.

En els casos en què en un expedient no figure la qualificació numèrica recollida en l'article 5.4 del RD 1125/2003, s'aplicarà per a la seua conversió el barem següent:

Matrícula d'honor:          10,00 punts

Excel·lent:                    9,00 punts

Notable:                       7,50 punts

Aprovat:                        5,50 punts

Suspens:                      2,50 punts

Per a les assignatures adaptades es computarà la qualificació obtinguda en el centre de procedència. Si no hi haguera qualificació, no es tindran en compte a l'efecte de càlcul. Els crèdits obtinguts per reconeixement de crèdits corresponents a activitats formatives no integrades en plans d'estudis no seran qualificats numèricament ni computaran per al càlcul de la mitjana de l'expedient acadèmic.

En el cas dels estudis de postgrau, la nota serà l'obtinguda en els estudis de grau o equivalents.

b) En els programes de mobilitat internacional a països que no siguen de parla hispana es valorarà el nivell de coneixement de la llengua només quan l'estudiant acredite estar en possessió d'un nivell superior de llengua a l'exigit com a requisit d'accés. En considerarà l'anglès com a llengua vehicular, es valorarà tant el nivell d'anglès de l'estudiant (màxim 3 punts), com el que puga acreditar en la llengua del país de la universitat de destinació (màxim 3 punts).

c) Els centres, en consideració a les seues característiques i a l'interès dels seus projectes de mobilitat, podran concedir fins a dos (2) punts segons els seus propis criteris. Aquests criteris hauran de ser públics i la seua valoració justificada, amb la finalitat de salvaguardar els principis de transparència i equitat.

21. Les places es distribuiran per ordre de puntuació i no s’adjudicaran més places que les oferides. En cas que diversos estudiants obtinguen la mateixa puntuació i calga fer una selecció entre ells, tindrà prioritat qui tinga un major nombre de crèdits superats.

22. Els criteris de selecció es faran públics en cada convocatòria, amb les especificacions que es puguen establir en aquest procediment. Així mateix, en el termini establit es publicaran els resultats de la selecció i, si escau, de la concessió d'ajudes. L'alumnat hi podrà presentar recurs.

23. L'estudiant que haja sigut seleccionat en diversos programes (Erasmus, Mobilitat No Europea o SICUE) per a un mateix període acadèmic, haurà d'optar per un dels programes i comunicar a l'Oficina de Mobilitat la renúncia a l'altre abans de la data establida a aquest efecte. Si l'estudiant no opta per un programa determinat, la UA actuarà d'ofici.

V.3. Acceptació per la universitat de destinació

24. La participació de l'alumnat en programes de mobilitat requereix l'acceptació de les universitats d'origen i destinació. Per això, una vegada assignades les places per la UA cal comunicar a la universitat de destinació la resolució. Correspon a l'alumnat seleccionat fer els tràmits de sol·licitud d'inscripció en la universitat de destinació, que el podrà rebutjar perquè no complisca els seus terminis o requisits d'accés.

25. En cas de no-acceptació de l'estudiant per motius aliens a la seua responsabilitat, una vegada seleccionat, la UA gestionarà una alternativa per a fer efectiva la mobilitat. Per tot això, l'assignació de places que faça la UA no serà efectiva fins que no siga acceptat l'estudiant per la institució de destinació.

V.4. Renúncia

26. La renúncia voluntària i sense justificació de l'alumnat, una vegada formalitzada la sol·licitud, ha de ser notificada per escrit a l'Oficina de Mobilitat, a través de qualsevol registre de la UA. Aquesta renúncia no tindrà conseqüències en cas que siga presentada en el termini establit en la resolució provisional, abans de l'adjudicació definitiva de places. Fora d'aquest termini, i atès que perjudica el procés selectiu, es penalitzarà l'estudiant quan sol·licite una plaça en convocatòries posteriors, i passarà a ocupar l'últim lloc de la llista de les sol·licituds per a l'adjudicació de places.

27. Si un estudiant que ha obtingut plaça no s'incorpora a la universitat de destinació en la data prevista i no ha presentat renúncia, la seua participació serà cancel·lada d'ofici. A més, l'estudiant serà penalitzat amb l’exclusió de la possibilitat d'intercanvi en el següent curs en el qual sol·licite l'intercanvi.

V.5. Ajudes econòmiques i taxes

28. Els programes de mobilitat poden anar acompanyats de la concessió d'ajudes econòmiques o beques destinades a compensar els costos addicionals. El nombre i la quantia d'aquestes ajudes s'establirà anualment en les diferents convocatòries.

29. Durant el període de mobilitat, l'estudiant continuarà gaudint de les beques o préstecs amb finalitats educatives obtinguts en la seua institució d'origen. Les ajudes de mobilitat són complementàries dels sistemes nacionals o regionals de beques, incloent-hi aquells que ofereixen compensació per despeses addicionals a l'estranger.

30. L'alumnat de la UA abonarà les taxes acadèmiques oficials en aquesta Universitat durant el període de la seua mobilitat. La universitat de destinació podrà exigir només el pagament de taxes extraordinàries per a cobrir despeses d’assegurança, cursos extraoficials o la utilització de serveis com ara fotocopiadora, laboratoris, etc., sempre en les mateixes condicions que els seus estudiants.

31. El vicerectorat amb competències en relacions internacionals, per iniciativa pròpia o a instàncies dels centres, podrà suspendre l'ajuda econòmica o exigir la devolució de la ja percebuda quan un estudiant incomplisca manifestament les condicions de l'intercanvi o no respecte les normes de les institucions d'origen i acolliment.

VI. MOBILITAT FORA DE PROGRAMA

32. L'alumnat podrà proposar projectes propis de mobilitat que amplien o milloren el seu període formatiu en les mateixes universitats on ja hagen complit un període regulat d'estada o en altres universitats.

33. Els qui vulguen fer una estada en alguna universitat estrangera presentaran la seua proposta als centres, que tindran competència per a aprovar tant el projecte en el seu conjunt com l'Acord Acadèmic/Contracte d'Estudis, aplicant els mateixos principis que es deriven d'aquesta normativa.

34. Serà competència exclusiva de l'alumnat que promoga aquestes iniciatives la gestió de la seua mobilitat i la sol·licitud d'acceptació per part de l'altra universitat.

35. En cap cas, pel fet de tractar-se d'iniciatives individuals, tindran dret a obtenir subvencions o ajudes econòmiques per a cobrir les seues despeses de matrícula o estada.

VII. MOBILITAT D'ESTUDIANTS PROCEDENTS D'ALTRES INSTITUCIONS D'ENSENYAMENT SUPERIOR

VII.1. Condicions d'incorporació a la UA

36. L'alumnat procedent d'altres institucions d'ensenyament superior, a l'empara d'un acord o conveni, es matricularà en la universitat de la qual provinga i es considerarà alumnat d’aquella universitat. No obstant això, podrà utilitzar tots els serveis de la UA i gaudir dels drets acadèmics en igualtat de condicions que els propis.

37. L'Oficina de Mobilitat Internacional actuarà de registre central al servei de l'alumnat acollit, tant de la seua entrada com de la seua eixida.  A través d'aquesta Oficina rebrà informació sobre els aspectes administratius, serà acreditat com a estudiant d'intercanvi en la UA i rebrà suport per a la formalització de la matrícula. En el cas de l'alumnat SICUE, aquestes funcions corresponen als centres.

38. L'alumnat acollit podrà triar, amb els límits que establisca el seu Acord Acadèmic / Contracte d'Estudis, entre la totalitat de les assignatures que formen part dels plans d'estudis oficials del Centre en què és acollit. La UA podrà restringir la seua oferta acadèmica raonadament per iniciativa del vicerectorat o a proposta dels centres, sempre que així siga comunicat dins del termini i en la forma escaient a les universitats sòcies.

39. L'alumnat haurà d'incorporar-se durant els terminis establits segons el calendari acadèmic de la UA, i també complir totes les normes que establisquen els programes de mobilitat.

VII.2. Sol·licitud i acceptació

40. Les universitats d'origen de l'alumnat acollit en la UA hauran de comunicar a la UA els candidats seleccionats en les dates establides en cada programa. A continuació, l'estudiant s’haurà d'inscriure en la UA seguint els procediments i terminis establits.

41. L'alumnat estranger haurà d'acreditar, per a la seua acceptació, el nivell que establisca la UA en cada moment, en alguna de les llengües oficials. Els centres, tenint en compte les peculiaritats dels seus plans d'estudis, podran establir nivells específics de coneixement lingüístic per a cursar aqueixes assignatures.

42. Una vegada l’estudiant haja completat el procés de sol·licitud dins del termini i en la forma escaient, el Centre emetrà un informe a l'Oficina de Mobilitat, que serà notificat a l'estudiant al juny o al novembre, segons el període d'estada triat. Si així ho vol, l'alumnat matriculat en el primer semestre podrà sol·licitar prorrogar la seua estada durant un semestre afegit del mateix curs, seguint el procediment establit.

VII.3. Acord Acadèmic / Contracte d'Estudis

43. Juntament amb els coordinadors acadèmics de les institucions d'origen, l'alumnat ha d'elaborar la proposta de l'Acord Acadèmic / Contracte d'Estudis. Una vegada en la UA, i si hi ha hagut alguna modificació durant el primer mes de classe, l'alumnat tramitarà l'Acord Acadèmic, que haurà d'estar signat tant pel coordinador acadèmic de la UA com pel coordinador acadèmic de la seua institució d'origen.

VII.4. Certificació acadèmica

44. El vicerectorat amb competències en relacions internacionals serà responsable de l'emissió dels certificats d'estudis de l'alumnat acollit. Una vegada acabat el període d'estada, i després del tancament d'actes, l'Oficina de Mobilitat remetrà a les oficines de les institucions d'origen els certificats amb els resultats obtinguts pels seus estudiants. En el cas de l'alumnat del Programa SICUE, correspon al centre tramitar els certificats, així com remetre’ls a l'Oficina de Mobilitat, que els traslladarà a les universitats sòcies.

VIII. DRETS I OBLIGACIONS DE L'ALUMNAT

45. Són drets de l'alumnat:

a) Estar emparat per acords de mobilitat bilaterals que establisquen les condicions sota les quals es desenvolupa la mobilitat i els drets que l’assisteixen.

b) Rebre informació tant de la institució d'origen com d'acollida sobre tots els procediments que l’afecten, especialment pel que fa als criteris de selecció i reconeixement de crèdits.

c) Subscriure, juntament amb les institucions d'origen i d'acollida, un Acord Acadèmic / Contracte d'Estudis abans de la seua partida, que establisca el programa d'estudis previst, incloent-hi els crèdits que li seran reconeguts.

d) Estar exonerat del pagament de taxes de matrícula en la institució d'acollida.

e) Percebre, si escau, les ajudes que s'estipulen en cada programa.

f) Cursar, en les mateixes condicions que la resta de l'alumnat, les assignatures que formen part del seu Acord Acadèmic / Contracte d'Estudis, així com ser avaluats amb els mateixos criteris.

g) Obtenir, per part de la universitat d'origen, el ple reconeixement acadèmic dels estudis fets, de conformitat amb l'Acord Acadèmic / Contracte d'Estudis. Si els estudis cursats, per circumstàncies extraordinàries, no poden ser objecte de reconeixement, hauran de ser objecte de transferència i quedar recollits en el Suplement Europeu al Títol.

h) En general, gaudir en la universitat d'acollida del mateix tracte, l'accés als mateixos serveis i de tots els drets acadèmics que corresponen a l'alumnat de la universitat.

46. Són obligacions de l'alumnat:

a) Acceptar les condicions generals dels programes als quals s'acull, així com les específiques de les convocatòries en les quals participe.

b) Complir les normes i reglaments de la universitat d'origen i d'acollida.

c) Matricular-se dels crèdits mínims exigits en la universitat d'origen i en la universitat d'acolliment durant el curs acadèmic en què efectua la seua estada.

d) Cursar el període d'estudis establit en el centre per al qual va ser seleccionat.

e) Mantenir contacte i estar localitzable durant tot el període d'estada en una altra universitat, i comunicar qualsevol canvi que afecte la seua sol·licitud inicial (renúncia, calendari, pla d'estudis, etc.).

f) Assegurar la cobertura d’assegurança a l'efecte de malaltia comuna i accident.

g) Si fóra necessari, obtenir el visat d'estudis que tinga validesa durant tot el període d'estudis, així com qualsevol document necessari per a estudiar en la institució d'acollida.

h) Responsabilitzar-se de buscar i localitzar allotjament, així com d’efectuar qualsevol tràmit necessari per a la seua estada.

Anàlisi
-------

:   **Modificat per:**

    * [Detalle
       MODIFICACIÓ PARCIAL DE LA NORMATIVA DE MOBILITAT DE LA UNIVERSITAT D'ALACANT](/va/acuerdo/3392)
      02/10/2015
    * [Detalle
       MODIFICACIÓ DE LA NORMATIVA DE MOBILITAT D'ESTUDIANTS DE LAUNIVERSITAT D'ALACANT](/va/acuerdo/4544)
      30/01/2018





[Carretera Sant Vicent del Raspeig s/n  
03616 Sant Vicent del Raspeig - Alacant  
 Tel. 94 630 4426 - Fax 53 127 7495](https://www.google.es/maps/@77.962778,-0.5145466,17z)

* [Sol·licitar mes informació](http://cvnet.cpd.ua.es/uaSolicitudes/Solicitud/49?idioma=va)
* [Seguretat i emergències: 112](https://sp.ua.es/es/botones/urgencias.html)

* [Facebook](https://www.facebook.com/campusUA)
* [Twitter](https://twitter.com/UA_Universidad)
* [Youtube](https://www.youtube.com/user/UAVideoTube)
* [Instagram](https://instagram.com/ua_universidad)
* [LinkedIn](https://www.linkedin.com/edu/school?id=12006&trk=tyah&trkInfo=tarId%0K8892222076644%2Ctas%3Auniversidad%20alicante%2Cidx%3A5-1-11)

* [Home](/)
* [contactar](https://www.ua.es/va/index_sugerencias.html)

* [Condicions d'ús](https://si.ua.es/va/web-institucional-ua/normativa/condiciones-de-uso.html)
* [Certificat UA](https://si.ua.es/va/servicios/seguridad/certificat-de-seguretat-ua.html)
* [Accessibilitat](https://web.ua.es/va/accesibilidad/declaracion-de-accesibilidad.html)
* [Política de privacitat](https://seuelectronica.ua.es/va/privadesa.html)
* [Cookies](https://si.ua.es/va/web-institucional-ua/normativa/politica-de-cookies.html)
* [Informació Legal](https://si.ua.es/va/web-institucional-ua/normativa/aviso-legal.html)
* [© Universitat d'Alacant 1996-2021](https://si.ua.es/va/web-institucional-ua/normativa/copyright.html)